Βικ Μόροου

Ο Βίκτορ ("Βικ") Μόροου (Victor 'Vic' Morrow, γεννημένος Victor Morozoff, 14 Φεβρουαρίου 1929 - 23 Ιουλίου 1982) ήταν Αμερικανός ηθοποιός, του οποίου η σταδιοδρομία περιλαμβάνει έναν πρωταγωνιστικό ρόλο στην τηλεοπτική σειρά της δεκαετίας του 1960 Μάχη, διακεκριμένες συμμετοχές σε δεκάδες άλλες τηλεοπτικές και κινηματογραφικές επιτυχίες, όπως και ένα αξιοσημείωτο αριθμό από έκτακτες εμφανίσεις (ως προσκεκλημένος σταρ) στην τηλεόραση.
Αυτός και δυο παιδιά πέθαναν με τραγικό τρόπο, όταν ένα ελικόπτερο που συμμετείχε στα γυρίσματα της τελευταίας του ταινίας με τίτλο "Η Ζώνη του Λυκόφωτος: Η Ταινία" ("Twilight Zone: The Movie"), συνετρίβη πάνω τους.

Νεανικά χρόνια και οικογένεια
Ο Μόρροου γεννήθηκε στο Μπρονξ της Νέας Υόρκης και ήταν παιδί μιας μεσοαστικής οικογένειας Εβραίων, ο γιος της Τζιν (το γένος Κρες) και του Χάρι Μόροου, ενός ηλεκτρολόγου μηχανικού. Στην ηλικία των 17 ετών, ο Μόροου εγκατέλειψε το γυμνάσιο και κατατάχθηκε στο Ναυτικό των Ηνωμένων Πολιτειών. Παντρεύτηκε την ηθοποιό Μπάρμπαρα Τέρνερ με την οποία απέκτησαν δυο παιδιά: την ηθοποιό Τζένιφερ Τζέϊσον Λέι και την Κάρι Αν Μόροου. Ο γάμος του Μόροου με την Μπάρμπαρα διήρκεσε επτά χρόνια και κατέληξε σε διαζύγιο το 1964. Δεν ξαναπαντρεύτηκε παρά το 1975, πάνω από μια δεκαετία αργότερα, όταν γνώρισε την Τζέϊν Λέστερ (μετέπειτα Τζέϊν Μόροου Μπάτλερ). Έμειναν παντρεμένοι για πέντε έτη και χώρισαν λίγο πριν τον απροσδόκητο θάνατο του Μόροου.

Καριέρα
Ο πρώτος ρόλος του Βικ Μόροου καταγράφηκε στην ταινία "Η Ζούγκλα του Μαυροπίνακα" ("Blackboard Jungle") το 1955, μετά τον οποίο στράφηκε στην τηλεόραση, για την οποία γύρισε, ανάμεσα σε άλλα, την πολεμική σειρά "Η μάχη" (Combat). Αργότερα, πρωταγωνίστησε ως προσκεκλημένος σταρ στη σειρά γουέστερν του Τζον Πέιν "Το Ακούραστο Όπλο" ("The Restless Gun") για το δίκτυο "NBC". Στις 16 Απριλίου του 1959 εμφανίστηκε στην πρεμιέρα της δραματικής σειράς εποχής (δεκαετίας του '20) "Τα Άνομα Χρόνια" ("The Lawless Years") (NBC), στο επεισόδιο "Η Ιστορία του Νικ Τζόζεφ" ("The Nick Joseph Story"). Κατόπιν, ο Μόροου εμφανίσθηκε από το 1960-1961 στο ρόλο του Τζο Κάνον, σε τρία επεισόδια της σειράς "Οι Εκτός Νόμου" ("The Outlaws") (NBC) με τον Μπάρτον Μακλέιν. Στις 6 Οκτωβρίου του 1961 πρωταγωνίστησε στη σειρά του ABC "Στόχος: Οι Διαφθορείς" ("Target: The Corruptors"), μαζί με τους Στίβεν Μακνάλι και Ρόμπερτ Χάρλαντ.

Αμέσως μετά, επιλέχτηκε για τον πρωταγωνιστικό ρόλο της δραματικής σειράς "Μάχη" ("Combat!") (ABC), η οποία διαδραματίζονταν κατά τη διάρκεια του Β' Π.Π. και διάρκεσε από το 1962 έως το 1967. Επίσης, εργάσθηκε ως τηλεοπτικός σκηνοθέτης. Όταν η "Μάχη" τερματίσθηκε, έπαιξε σε διάφορες ταινίες. Εμφανίσθηκε σε δυο επεισόδια της αυστραλιανής παραγωγής σειράς-ανθολογίας "Το Άγγιγμα του Κακού" ("The Touch of Evil") (1973), ένα εκ των οποίων σκηνοθέτησε. Αξιομνημόνευτος είναι ο ρόλος του σαν τοπικός σερίφης στο κλασσικό "Η Βρώμικη Μαίρη και ο Τρελός Λάρι" ("Dirty Mary, Crazy Larry") σε σκηνοθεσία Τζον Χιούζ, όπως επίσης και εκείνος σαν Μάρτιν Σιν, στο τηλεοπτικό φιλμ του 1974 "Το Παιδί της Καλιφόρνια" ("The California Kid") ένω ερμήνευσε και έναν ρόλο-κλειδί στην κωμωδία του 1976 "The Bad News Bears". Επίσης έπαιξε τον Ίντζουν Τζο, στην τηλεοπτική ταινία του 1973 "Τομ Σόγιερ", η οποία γυρίστηκε στο Upper Village του Καναδά και της οποίας μια εκδοχή μιούζικαλ παίχθηκε στα θέατρα εκείνη την ίδια χρονιά.

Ο Μόροου συνέγραψε και σκηνοθέτησε το "σπαγγέτι" Γουέστερν του 1971 "Ένας άνδρας που τον έλεγαν Σλέντζ" ("A Man Called Slendge"), σε σκηνοθεσία του Ντίνο ντε Λαουρέντις, με πρωταγωνιστή τον Τζέϊμς Γκάρνερ. Ήταν η πρώτη και μοναδική παρουσία του Μόροου σαν σκηνοθέτη του κινηματογράφου. Το "Sledge" γυρίσθηκε στην Ευρώπη, σε περιοχές ερήμου που προσομοίαζαν με τις αντίστοιχες των ΗΠΑ.

Θάνατος
Τις πρώτες πρωϊνές ώρες της 23ης Ιουλίου του 1982, ο Μόροου και δυο ανήλικα παιδιά, οι My-Ca Dinh Le (7 ετών) και Renee Shin-Yi Chen (6 ετών), πέθαναν σε ένα ατύχημα κατά τη διάρκεια γυρισμάτων της ταινίας "Twilight Zone" The Movie") στην επαρχία Ventura, της Καλιφόρνια, ανάμεσα στη Santa Clarita και στην Piru. Ο Μόροου ερμήνευε τον ρόλο του Μπιλ Κόνορ, ενός ρατσιστή ο οποίος είχε επιστρέψει από το μέλλον στο παρελθόν και εμπλακεί σε διάφορες καταστάσεις, όπου υπέκυπτε σαν θύμα κακοποίησης: σαν Εβραίος του ολοκαυτώματος, σαν μαύρος που λυντσάρεται από την Κου-Κλουξ-Κλαν και σαν βιετναμέζος έτοιμος να δολοφονηθεί από Αμερικανούς στρατιώτες, Ο Μόροου, η Le και ο Chen συμμετείχαν σε μια σκηνή για την βιετναμέζικη εκδοχή, όπου και οι τρεις τους προσπαθούσαν να διαφύγουν από ένα στρατιωτικό ελικόπτερο των ΗΠΑ, έξω από ένα ερημωμένο βιετναμέζικο χωριό. Το ελικόπτερο βρισκόταν σε ύψος 3-4 μέτρων από πάνω τους, όταν κάποιες εκρήξεις πυροτεχνημάτων το εξέτρεψαν από την πορεία του και το έστειλαν να συντριβεί πάνω στους τρεις πρωταγωνιστές, σκοτώνοντάς τους ακαριαία. Ο Μόροου και το ένα παιδί αποκεφαλίσθηκαν από την έλικα, ενώ το άλλο παιδί συνεθλίβη.

Ο Μόροου ενταφιάστηκε στο νεκροταφείο του "Hillside Memorial Park", στο "Culver City" της Καλιφόρνια.

Ο σκηνοθέτης Τζον Λάντις και άλλοι παράγοντες της ταινίας, όπως ο παραγωγός Στίβεν Σπίλμπεργκ και ο πιλότος του ελικοπτέρου Ντόρσι Γουΐνγκο, κατηγορήθηκαν για φόνο εξ αμελείας και έκθεση ανηλίκων σε κίνδυνο. Οι γονείς των δυο θυμάτων αποσύρθηκαν από τη δίκη, λαμβάνοντας ως αποζημίωση χρηματικό ποσό του οποίου δεν ανακοινώθηκε το ύψος. Ανάλογο ποσό έλαβαν και τα παιδιά του Μόροου.

Μια τεράστια συζήτηση, με αφορμή το τραγικό περιστατικό, ξεκίνησε στις ΗΠΑ σχετικά με τα ελλειπή μέτρα ασφαλείας στις κινηματογραφικές ταινίες και την έκθεση παιδιών σε επικίνδυνες συνθήκες. Ο φίλος και συμπρωταγωνιστής του Μόροου στη "Μάχη" Ντιν Πίμποντι ηγήθηκε μιας μεγάλης προσπάθειας για τιμωρία των υπεύθυνων του θανάτου του Μόροου, η οποία όμως δεν οδήγησε σε κάποιο αποτέλεσμα.

Παραπομπές

Αμερικανοί άνδρες ηθοποιοί κινηματογράφου
Αμερικανοί άνδρες ηθοποιοί τηλεόρασης